Rewşa vê dawîyê li rojhilata Tirkîye
Li bajarên din wek Edene, Sêrt, Batman ku gêrîla lê hatin veşartin di nav xelk û polêsan de alozî derketibû.  Xwepêşandan her weha li R
Piştî xwepêşandan û lêkdanên ku di 28ê mehê de, di domahiya cenazeya 4 gêrîlayên PKKê de rûdabûn, êdî jiyan li Diyarbekir û bajarên din ên Kurdan ber bi aramiyê ve diçe. Karbidestên Tirk diyar kir ku heta niha di xwepêşandanên li rojhilata welêt 16 kes jiyana xwe ji dest dane ku sê ji wan zarok in. Her weha di êrîşên li rojavayê Tirkiyê jî 3 kes jiyana xwe ji dest dane. Hevdem, zêdeyî 400 kes jî hatine girtin. Ji ber ku girtîgehên li Diyarbekirê tije bûne wan kesên girtî şandine girtîgehên li Mêrdînê. Her weha, piştî rêvebirên Diyarbekirê ya Partiya Civaka Demokratîk DTP, rêvebirên rêkxistîya DTP ya Mêrdîn û ê Qiziltepe hatin girtin ku li van bajaran jî xwepêşandanên tund pêk hatibûn. Ji aliyê din ve jî, derbarê Şaredarê Diyarbekirê Osman Baydemîr de lêpirsîn hatibû destpêkirin û him Serokwezîr him jî serokê partiya muxalefetê CHP Denîz Baykal şaredarê Diyarbekirê tewanbar dikirin. Birêz Baydemîr jî gotibû ku ew bi berpirsiyariya şaredarê bajêr tevdigere û wî tenê xwestiye xelkê aş bike. Lê belê bûyerên ku bi rojan dom kir hîna jî him li cem Kurdan û him jî li cem Tirkan û her weha li Ewrûpa jî tê nîqaşkirin. Hefteya bihurî parlemena Tirk bi rojeveke taybet rûniştibû û bûyerên ku li rojhilata welêt diqewimîn niqaş kiribû. Her weha 50 endamên partiyên çepgir ên parlemena Ewropayê ji serokwezîrê Tirkiyê Recep Tayyîp Erdoxan re nameyek şandibû û tê de hatibû ragihandin ku jiber bûyerên li başûrê rojhilata Tirkiyê, ew xemgîn in. Piraniya parlementerên ku name mor kiribûn, di destpêkirina nîqaşên endametiyê ya Tirkiyê de piştgirî dabû Tirkiyê, di nameyê de hatibû diyarkirin ku pirsgirêka başûrê rojhilata welêt bi şîdetê nayê çareserkirin û hatibû gotin ku ji ber binpêkirinên mafên mirovan dibe ku nîqaşên endametiya Tirkiyê were rawestandin. Serokwezîrê Tirk Erdoxan jî gotibû ku, mafê tu kesî nîn e ku polês û cendirmeyên Tirk tewanbar bike û divê ew kesên name dişînin werin li Tirkiyê bijîn da ku bikaribin rewşa li vê derê fêm bikin. Hevdem, Parlamana Ewropayê di 6ê mehê de bûyerên li Tirkiyê nîqaş kiribû û gotibû ku Tirkiye li dij xwepêşandaran şîdeteke tund bi kar tîne û jê xwestibû ku bêhtir mafên çandî bide hev welatiyên xwe yên Kurd. Her weha bûyer di çapemeniya Ewropa û Amerîkayê de cih girtibû. Hin rojname sernavê “Li Tirkiyê întîfada Kurdan” bikar anîbûn hin jî qala şerekî naxweyî dikir. Rojnameya New York Times jî gotibû ku Tirkiye vegeriyaye riya bi kevir û kuç û her çiqas hêdî bin jî Tirkiyê hin maf didin Kurdan lê belê Kurd van mafan bes nabînin û ji wan ne razî ne. Lê belê li Diyarbekirê çi bû? Li destpêkê li Diyarbekir û gelek bajarên din çi alozî bûn? Newroz li seranserî Tirkiyê bi awayekî aştiyane hatibûn pîroz kirin. Herweha daxuyaniya PKKê ku tê de dihat gotin ku gêrîla bi boneya cejna Newrozê di hefteya Newrozê de çalakî li dar naxe ji aliyê xelkê ve bi awayekî êrîni hatibû pêşwazî kirin. Lê leşkerê Tirk operasyonên li dij serhildayan berdewam kir. 25ê Adarê li gundê Aslanbey a navçeya Solxana Bingolê ( Çewlik) dema leşkerên Tirk operasyonek birêvedibir di navbera leşkeran û serhildayên Kurd de şer derketibû û di encama vî şerî de 14 gêrîlayên PKKê hatibûn kuştin. Malbata gêrîlayan diyarkiribûn ku termê gêrilayan giş şewitîne û wan bi zehmetî lawên xwe nas kirine û PKKê jî îddîa dikir ku ew bi çekên kîmyewî hatine kuştin. Termên 14 gêrîlayan ji bo otopsiyê biribûn Meletî, yek şandin Edenê, yek şandin Semsûrê û 6 heb jî 28ê Adarê roja sêşemê anîn Diyarbekirê. Dû re jî didu ji wan şandin Sêrt û Batmanê û 4 gêrîla jî li Diyarbekirê hatin veşartin. Bûyer di domahiya cenzeya van gêrilayan de dest pê kir. Dema cenaze li mizgeftê dihatin şûştin, xelk li ber derî bi sloganan kom bûn, agir dada û kolan ji çûn û hatinê re girt. Dû re Cenaze birin goristana Yenî koy bi tevlê bûna sedan kes hatin veşartin. Piştî ku cenaze hatin veşartin Xelkê ku di merasîmê de beşdar bûn, xwest ku bimeşe lê polêsan nehişt û panzeran pêşî li xelkê girt û dû re bi daran êrîşî xelkê kir û gaza rondikrêj jî bi kar anî. Li ser vê yekê xelkê jî polês dan ber kuç û keviran. Xwepêşandêr her weha avahiyên dewletê û Partiya Tevgera Neteweperest MHPê jî da ber keviran û camên wê hemû anîn xwarê. Di vê aloziyê de gelek banqa jî bû hedefa xwepêşandêran. Bûyerên ku di cenazeya gêrîlayên PKKê de dest pê kiribû bibû xwepêşandana piştgiriya bi PKKê û gelek avahiyên dewletî hatibûn rûxandin. Polês dema êrîş bir ser xelkê gulle bera wan da û nêzîki 40 kes birîndar bûn. Di domahiya bûyeran de hin kes hatin kuştin ev yek jî xelk bêhtir bêzar kir. Li bajarên din wek Edene, Sêrt, Batman ku gêrîla lê hatin veşartin di nav xelk û polêsan de alozî derket û li Sêrtê xortekî 16 salî bi guleya leşkeran hat birîndar kirin. Xwepêşandan her weha li Riha, Wan, Cîzîrê, Qoser û Stenbolê belav bûn. Di xwepêşandanên Stenbolê de jî du kes ji aliyê polêsan ve hatin kuştin. Êvara sêşemê ji ber ku êdî polês bi wan nedikarî waliyê bajêr ji leşkerê Tirk alîkarî xwest û piştî 14 salan cara pêşîn cendirme û komando ketin nav bajêr. Bûyerên ku di serî de li Diyarbekirê rûdabû di demeke pir kurt de li bajarên din ên Kurdan wek Batman, Sêrt, Hekarî, Mêrdîn û Riha belav bûn. Her weha li bajarên mezin yên Tirkiyê wek Mêrsîn, Îzmîr û Stenbolê jî gelek bûyer qewînîn ku hejmareke zêde Kurd lê dijîn. Her weha komeke ku navê Teyrên Azadiya Kurdistanê (TAK) li xwe danîne, li stebolê li hin ciyan bombe teqandibûn û bombeyên êgir avêtibûn otobusan ku di encamê de 3 kes hatibûn kuştin.